Mari Egeu

El mari Egeu (en griegu Αιγαίο Πέλαγος, Egeo Pèlagos; en turcu Ege Denizi) es una destensión del mari Mediterrániu assitiá entri Grecia i Anatolia. La parti d'arribota d'esti mari, que baña las costas de Tracia, Macedonia i el nor-oesti de Turquía se llama Mari de Tracia. El cachu assitiau entri las Islas Cícladas i la Península'l Peloponesu se llama Mari de Mirtus. El cachinu de mari qu'ai al norti dela Isla de Creta es mentau comu Mari de Creta. 

 Etimología 
Ain destintas teorías que tentan de desprical el motivu'l nombri d'esti mari:

- Dimana del'antiga cidá i capital del Reinu de Macedonia Àigai.

- Dimana dela reina delas diosas amazonas, Egea, que hue muerta n'esti mari.

- Dimana d'Egeu, pairi de Teseu, que s'avançó ala mari de cabeça, en pensandu que'l su iju vía muertu.

 Estoria 
El mari Egeu hue'l briçu delas cevilizacionis minoica i micénica alo primeru, i endispués dela cevilización griega. Hue'l escenariu d'una tupa de batallas en toas las epocas dela estoria, dendi las guerras cevilis entri los estaus-cidais griegus dela Antigüedá, hasta los luchis entri otomanus i venecianus ena Edá Moerna. Es un puntu mu emportanti a nivel estratégicu vistu dendi la política entrenacional, huendu l'enlaci entri'l sul d'Uropa i l'Asia ocidental.